དུས་སྐབས་བཅུ་གཉིས་པ།སྤྱི་ཚོགས་གསར་བརྗིའི་དུས་སྐབས་ནང་དུ།འཕྲོད་བསྟེན་སློབ་གྲྭ།སྨན་རྩིས་ཁང་གིས་གཉེར་བའི་སློབ་གྲྭ།ཀླུ་སྒྲུག་སློབ་གྲྭ།གཡུ་ཐོག་ཤར་བོད་སྨན་སློབ་གྲྭ།བོད་ལྗོངས་སློབ་ཆེའི་བོད་སྨན་ཚན་ཁག་བཅས་འཛུགས་གནང་མཛད་པ་དང་།དེ་བཞིན་གཞིས་རྩེ་དང་།ཆབ་མདོ་སོགས་ས་ཁུལ་སོ་སོར་ཡང་།བོད་སྨན་སློབ་གྲྭ་བཙུགས་ནས་བརྒྱུད་འཛིན་པ་མང་པོ་གསོ་སྐྱོང་གནང་ནས་བོད་ལུགས་སྨན་པའི་དཔུང་ཁག་རྒྱ་ཆེར་ཕྱིན་ནས་ས་ཁུལ་ཁག་ལ་སྨན་པ་དཀོན་པའི་དཀའ་ངལ་སེལ་བ་སོགས་ཕན་འབྲས་ཡག་པོ་ཐོན་ཡོད།ལྷག་པར་དུ་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་དཔྱིད་ཀའི་འབྲུག་སྒྲ་བསྒྲགས་པ་དང་།ཆབས་ཅིག་རང་སྐྱོང་ལྗོངས་ཏང་ཨུད་དང་ལྗོངས་མི་དམངས་སྲིད་གཞུང་གི་ཐུགས་ཁུར་འོག་༡༩༨༦ལོར་ལྷ་སར་བོད་ལུགས་གསོ་རིག་སློབ་གྲྭ་ཆེན་མོ་འཛུགས་རྒྱུའི་བཀའ་ཁྱབ་དང་གྲོན་དངུལ་གནང་བར་བརྟེན།ཨར་ལས་དང་གྲ་སྒྲིག་བྱས་ནས་སྤྱི་ལོ་༡༩༨༩ཟླ་༩ཚེས་༣ཉིན་བོད་ལུགས་གསོ་རིག་སློབ་གྲྭ་ཆེན་མོ་དངོས་སུ་དབུ་བརྙེས་པ་རེད།ད་ཡོད་སློབ་མ་༣༢༠ལྷག་ཙམ་ཡོད་པ་ཁོང་ཚོ་ནི་རང་སྐྱོང་ལྗོངས་ཁོངས་ས་ཁུལ་༦དང་།གྲོང་ཁྱེར་༡གི་ཁོངས་ནས་བསྡུས་པ་དང་།དེ་མིན།ཟི་ཁྲོན།མཚོ་སྔོན།ཀན་སུའུ།ཡུན་ནན་བཅས་བོད་རིགས་སུ་ཁུལ་ཁག་གི་འཐུས་ཚབ་རང་བཞིན་གྱི་སློབ་མ་ཡང་ཡོད་ལ་ཕྱི་རྒྱལ་གྱི་སློབ་མ་ཁག་གཅིག་བསྡུ་རྒྱུའི་འཆར་གཞི་ཡང་ཡོད་པ་དང་།ཁོང་ཚོས་ཀྱང་དེ་བཞིན་རེ་བ་བྱེད་ཀྱི་ཡོད།བོད་སྨན་སློབ་གྲྭ་ཆེན་མོ་འདི་ནི།སྔ་རབས་རྙིང་པ་ལྩགས་པོ་རི་དང་སྨན་རྩིས་ཁང་སོགས་སྔར་གྱི་ལུགས་སྲོལ་དགེ་མཚན་ལྡན་པ་རྣམས་བརྒྱུད་འཛིན་བྱེད་པ་དང་།དེང་རབས་ཅན་གྱི་ལུགས་སྲོལ་གསར་པ་དང་ཡང་ཟུང་འབྲེལ་བྱེད་པའི་ཕྱོགས་གཉིས་ཀྱི་དགེ་མཚན་ལྡན་པའི་སློབ་གྲྭ་གསར་པ་ཞིག་ཡིན།འདི་ནི་སྨན་རྩིས་གཉིས་ལྡན་གྱི་བརྒྱུད་འཛིན་སློབ་མ་གསོ་སྐྱོང་བྱེད་སའི་ལྟེ་གནས་ཡིན་པར་མ་ཟད།བོད་ཀྱི་རིག་གནས་མཐའ་དག་སློབ་སྦྱོང་བྱེད་པའི་ལྟེ་གནས་ཤིག་ཏུ་འགྱུར་རྒྱུའི་མཐུན་རྐྱེན་ཚང་ཡོད།བོད་དུ་སློབ་གྲྭ་འདི་འདྲ་ཞིག་ཚུགས་ཐུབ་པ་ལ་བོད་ཀྱི་མི་རིགས་ཁག་གི་མི་དམངས་ཚོས་ཧ་ཅང་དགའ་ཞེན་དང་ཡི་རངས་ཚད་མེད་གནང་གི་ཡོད་ལ།ཕྱིའི་རྒྱལ་ཁབ་མང་པོས་ཀྱང་གདེང་འཇོག་དང་ཡིན་སྨོན་བྱེད་ཀྱི་ཡོད།དེར་བརྟེན་ང་ཚོ་རང་ཉིད་ཀྱིས་འབད་བརྩོན་ལྡབ་བརྒྱ་བསྐྱེད་ནས་བརྒྱུད་འཛིན་སློབ་མ་སྤྱོད་གོ་འཕེར་བ་མང་ཙམ་གསོ་སྐྱོང་བྱེད་རྒྱུ་དང་།བོད་ཀྱི་རིག་གནས་ནོར་བུའི་མཛོད་དང་འདྲ་བ་འདི་དག་ལ་མཐོང་ཆེན་གྱི་སྒོ་ནས་སློབ་སྦྱོང་དང་ཞིབ་འཇུག་བྱས་ནས་ཕྱོགས་གང་ཅིར་སྔ་སྲོལ་མ་ཉམས་བརྒྱུད་འཛིན་དང་།དུས་བབ་གསར་པའི་ཁྱད་ཆོས་དང་མཐུན་པར་རྒྱུན་ཆད་མེད་པར་གོང་འཕེལ་གཏོང་དགོས།